ร้านฅอกินโภชนาเป็นร้านอาหารตามสั่งเล็กๆ ตั้งอยู่ฝั่งตรงข้ามกับโรงพยาบาลนราธิวาสค่ะ ร้านมีลักษณะเป็นเพิงมุงด้วยหลังคาสังกะสี มีบริเวณปรุงอาหารอยู่ด้านหน้า ร้านขายตั้งแต่เช้าตรู่ซึ่งช่วงเช้าจะขายต้มเลือดหมู ส่วนช่วงเที่ยงขายอาหารตามสั่ง ราคาโดยทั่วไปจะอยู่ที่ประมาณสี่สิบถึงสี่สิบห้าบาทค่ะ

ช่วงเที่ยงๆ จะเห็นเหล่าบุคลากรทางการแพทย์เดินตบเท้าไปนั่งกินร้านนี้กันค่ะ อาหารโดยทั่วไปเริ่มต้นที่สี่สิบบาท เพิ่มไข่ดาวจะคิดราคาเพิ่มอีกห้าบาท อาหารมีมาตรฐานดีค่ะ ให้ปริมาณค่อนข้างเยอะและอร่อยเลยทีเดียว เพื่อนสาวแนะนำหมูทอดกับผัดผักบุ้ง นางบอกว่าอร่อยมาก ส่วนเรากินผัดซีอิ้ว รสชาติอร่อยดีและใส่เครื่องมาเยอะเลย เมนูแนะนำอีกอย่างคือข้าวผัดน้ำพริกลงเรือค่ะ ...และเพื่อนสาวบอกว่าร้านนี้ถ้าสั่งอะไรแบบรวม เค้าจะใส่เครื่องมาทั้งหมู หมึก กุ้ง หมูแดง และบางทีก็มีเครื่องในด้วย เรียกว่าแล้วแต่พ่อครัวเลยแหละ ฮ่าๆ

ปล.ร้านนี้น้ำเปล่าฟรีค่ะ